
הכנסת העשרים
מושב רביעי
פרוטוקול מס' 593
מישיבת ועדת החוקה, חוק ומשפט
יום שלישי, ט"ז באייר התשע"ח (01 במאי 2018), שעה 15:30
סדר היום:
תקנות איסור הלבנת הון (דרכים ומועדים להעברת דיווח של סוחרים באבנים יקרות למאגר המידע), התשע"ז–2017
נכחו:

חברי הוועדה: 
ניסן סלומינסקי – היו"ר
מיקי לוי
מוזמנים: 
	עו"ד, יועצת משפטית, הרשות לאיסור הלבנת הון, משרד המשפטים 
	–
	מאיה לדרמן

	עו"ד, מחלקת ייעוץ וחקיקה, משרד המשפטים 
	–
	ליאנה מגד

	עוזרת משפטית, חטיבת המודיעין, המשרד לביטחון פנים 
	–
	אורית  גן מור 

	מנכ״ל מייסד, נותני שירותי מטבע 
	–
	זאב מימון


ייעוץ משפטי: 

אלעזר שטרן
מנהל הוועדה:
אסף פרידמן
רישום פרלמנטרי:
הילה לוי
תקנות איסור הלבנת הון (דרכים ומועדים להעברת דיווח של סוחרים באבנים יקרות למאגר המידע), התשע"ז–2017
היו"ר ניסן סלומינסקי:

שלום לכולם, אנחנו מתחילים את הישיבה. מי מוביל את הישיבה, ליאנה או מאיה? 
מאיה לדרמן:

במסגרת תיקון מ-2015 של איסור הלבנת הון הוחל משטר איסור הלבנת הון לסוחרים באבנים יקרות. בין היתר נקבעה חובת דיווח על דיווחים בלתי רגילים לרשות. הצו שמפרט את חובות הדיווח אושר וחובות הדיווח נכנסו לתוקף בספטמבר 2016. החוק קובע חובת התקנת תקנות של שרת המשפטים בנוגע לדרכי הדיווח והמועדים. 
היו"ר ניסן סלומינסקי:

הדיווח מסכום מסוים או גם זה לא?
מאיה לדרמן:

קודם כל, כל המשטר חל על פעולות במזומן, מעל 50,000 שקלים. לגבי הדיווחים, אין דיווחים רגילים כמו אלה שקיימים בסקטור הפיננסי, יש רק דיווחים בלתי רגילים. זאת אומרת, דברים שהיו נראים לסוחר באבנים יקרות כחשודים, כבלתי רגילים. 
היו"ר ניסן סלומינסקי:

סתם שאלה, אם את המומחית. סוכני ביטוח צריכים לרשום ולדווח על פעולות לא שגרתיות, זה מה שאני זוכר. האם אכן מסכום של 50,000 הם צריכים לדווח או שם אין סכום?
מאיה לדרמן:

יש דיווחים רגילים, מעל סכום שברוב הפעולות הוא 50,000 שקלים, והדיווחים הבלתי רגילים, אין להם סכום. ספציפית אצל סוכני ביטוח, הם לא מעבירים ישירות לרשות, הם מעבירים דרך חברת הביטוח. 
היו"ר ניסן סלומינסקי:

והם צריכים לרשום כל פעולה. 
מאיה לדרמן:

הרישום הוא רישום רגיל. 
מיקי לוי:

לסוכני ביטוח יש המון אפשרויות להלבין הון. 
היו"ר ניסן סלומינסקי:

זאת הדרך הכי טובה להלבין הון בלי שישימו לב. אתה רושם פוליסת ביטוח על שמו של רועי, נניח, על סכום יפה. העברתי לו כסף – זה לא עבר בשום מקום, מכובד. 
מאיה לדרמן:

יש הרבה פוליסות ביטוח שיש להן רכיב חיסיון. 
היו"ר ניסן סלומינסקי:

אפשר את הפנסיות ואת הכול. 
מיקי לוי:

זאת כבר רמאות. 
מאיה לדרמן:

תחום הגמל זה תחום שיותר קשה.

היו"ר ניסן סלומינסקי:

זה אלגנטי במובן זה שזה מכובד. 
מאיה לדרמן:

אתה יכול לעשות פוליסה למישהו שנמצא על ערש דווי וכולי. יש כל מיני שיטות. זה יחסית קל אפילו, אבל בגדול אני יכולה להגיד לך שתחום ביטוח וקופות גמל הם לא התחומים הכי בסיכון להלבנת הון. רואים את התופעות האלה אבל הן לא בהיקפים גדולים. 

מדובר כאן בתקנות חובה, שהן תקנות טכניות במהותן. הן קובעות את הדרכים והמועדים לדיווח, שזו סמכות של ראש הרשות. בין היתר, התקנות מפרטות דרכים טכניות – קובץ מחשב, על גבי נייר – שבמסגרת התקנות ניתנה סמכות לראש הרשות לאיסור הלבנת הון להנחות הנחיות פרטניות. לא חיכינו לתקנות ויש הנחיות שאנחנו העברנו לסקטור בגלל שעבר משך זמן ארוך יחסית מהרגע בו נכנסו חובות הדיווח לתוקף יצרנו הנחיות שבגדול, בגלל שמדובר פה רק בחובות דיווח בלתי רגילות – בניגוד לרגילות, שם זה קצת יותר בשדות של פרטי דיווח וסכומים, דבר שהוא יותר מורכב מדיווחים רגילים מבחינה טכנית –בדיווחים הבלתי רגילים זה איזשהו מסמך טקסט פשוט, שיפרט את הגורם המדווח, על מי מדווחים והעילה לדיווח. בגדול, עילה לדיווח יכולה להיות או משהו שהיהלומן בעצמו חשב שהוא בלתי רגיל, או אחד מרשימת תסמינים שמפורטים בצווים. 
היו"ר ניסן סלומינסקי:

הדיווחים הם רק לעסקאות בין ישראלי לישראלי או גם עסקאות עם כל אחד?
מאיה לדרמן:

יש תנאי בחוק שאומר שעסקה ביהלומים היא עסקה שאו התמורה או האבן ניתנה בישראל. אם כל העסקה הושלמה בחו"ל – הוא נסע לכנס בחו"ל ועשה שם את העסקה – זה לא נופל תחת תחולה טריטוריאלית. אין תחולה לחוק איסור הלבנת הון ולכן לא יחול. אבל אם העסקה נעשתה בחו"ל והוא קיבל את הכסף בישראל, ברגע שיש איזושהי זיקה לישראל כן חל משטר איסור הלבנת הון. בכל מקרה, חובות הדיווח גם על פעולות רגילות, נכנסות רק במסגרת הכללית של החוק. זאת אומרת, צריכה להיות עסקה במזומן מעל 50,000 שקלים. מטבע הדברים, למרות שזה שוק שיש בו היקפים גדולים, רוב הפעולות לא נעשות במזומן. אני יכולה להגיד לך שמרגע שנחקק הצו ועד היום לא היו דיווחים של יהלומנים. 
היו"ר ניסן סלומינסקי:

זה אומר שאין או שעוד לא נכנסתם פנימה לתוך התחום הזה?
מאיה לדרמן:

הפיקוח על היהלומים התחיל בשנה האחרונה לעשות ביקורות. זה שוק של יותר מ-2,000 סוחרים ונעשו כ-60 ביקורות. לא התגלו כרגע פעולות במזומן. 
היו"ר ניסן סלומינסקי:

מה ההיקף העסקאות של כל השוק?
מאיה לדרמן:

אני לא יודעת, אני לא מכירה מספיק. יש פה יהלומנים שאולי יכולים לדעת. 
אלעזר שטרן:

הוטלו עיצומים?
מאיה לדרמן:

לא נמצאו הפרות בגלל שלא נמצאו פעולות במזומן בהיקפים האלה. 
מיקי לוי:

ביום שפורק הבנק המחתרתי בתוך הבורסה, אני יכול להגיד לך שיש ירידה. אני אומר את זה מהצד שלי, מרשות המסים. 
היו"ר ניסן סלומינסקי:

זה מאבק מתמשך. בואו נאמר שמדובר פה רק על הטפסים. 
מאיה לדרמן:

כן, בעצם הטפסים. 
היו"ר ניסן סלומינסקי:

אלעזר, יש לך הערות על הטפסים?
אלעזר שטרן (ייעוץ משפטי):

לפעמים אין לי הערות. זה קורה. 
היו"ר ניסן סלומינסקי:


אתם קשורים לעניין?
זאב מימון:

שלום לכולם, אני קצת מתרגש. אני בפעם הראשונה כאן ורואים כל מיני פנים של מפורסמים שאנחנו רואים בדרך כלל בטלוויזיה. אני מנכ"ל חברת פינטק, שמתמחה באופן ספציפי בפתרון של payment platform לעולם היהלומים והתכשיטים הגלובלי. אני לא מדבר על קריפטוגרפים, על מטבע דיגיטלי. אנחנו מדברים פשוט מאוד על fiat currency – אנחנו מעבירים את כל התרבות של הפתקים לעולם דיגיטלי דרך טלפונים סלולריים. 

אני במקור יהלומן ואני מופתע שאין פה אף אחד מהבורסה. 
היו"ר ניסן סלומינסקי:

הדיון הזה ייקח רק כמה דקות וזאת ממש רק פרוצדורה של טפסים. 
מאיה לדרמן:

אני יכולה להגיד שהעברנו לבורסה את התקנות ולא היו להם הערות. היו להם שתי שאלות שהבהרנו. 
זאב מימון:

באופן עקרוני, אני שומע מהצד, כיהלומן, ואני יכול להגיד לכם שאת מה שאתם בדרך כלל לא רואים, כי אתם לא בתוך המערכת, זה מה שנעשה על הפתקים. יש את התרבות שנעשית דרך הבנק, שזה מה שכולנו רואים כי יש לזה paper track' ויש את תרבות הצעטלע, שזה מה שהיה בסיפור של הבנק המחתרתי. ברגע שאתה קורע את הפתק, אין שום זכר לעסקה עצמה או למזומנים, אלא אם כן אתה פותח כספת-כספת-כספת בבורסה ואז אתה רואה את המזומנים. אני מתאר לעצמי שלא תעשו את זה בזמן הקרוב. 
התרבות הזאת עדיין קיימת והתרבות הזאת תיעלם ברגע שנעביר את כל הענף הזה לתחום הדיגיטלי, כך שלא יהיה חוקי לרשום משהו על פתק, אלא תצטרך להקליד את זה לתוכנה או למחשב. אז יהיה לך paper track גם על עסקאות וגם על תשלומים לשילוח, לביטוח, לתעודות גמולוגיות. ואז יש לך life span ו-paper track של כל הסיפור הזה. אתה יכול לתפוס את ההלבנה או את העבירה בכמה מקומות. אתה יכול לבדוק את זה מול כמה גורמים. ישראל היא שוק קטן באופן יחסי בעולם הזה. אנחנו תעשייה שמצטמצמת.
מיקי לוי:

מה ההיקף היום?
זאב מימון:

כמה מיליארדים. אני חושב שירדנו לכ-3 מיליארד דולר. השיא היה 8-7. אין כמעט אשראי מהבנקים, ואני מתאר לעצמי שזה תחום אחר. הבורסה מנסה לעקוף את הבנקים עם פתרון קריפטוגרפי, שאני חושב שעלול, חס וחלילה, לעשות נזק כי בשאר העולם לא מקבלים את הפתרון הזה. אתה לא יכול לקנות יהלומים בביטקוין בארצות הברית או באירופה. נהפוך הוא, בורסות באירופה חוששות מזה. התעשייה הזאת צריכה לעבור מהפך. זה בדיוק הרגע שהיא עוברת מהעולם הישן לעולם החדש. 
מיקי לוי:

מדאיג אותי כשאתה אומר שעדיין יש את הפתקים האלה. לפחות כל היושבים מסביב לשולחן יש להם נגיעה כזאת או אחרת למאבק בהון השחור. אולי הוועדה תביא חקיקה שהצעטלg האלה יעברו מן העולם ויעברו לשיטה הדיגיטלית. אם לא הוועדה, אולי אני אביא את זה. 
היו"ר ניסן סלומינסקי:

אנחנו חוזרים לשיטה של מזל וברכה עם לחיצת יד, אדוני. אנחנו צריכים להחזיר את האמון ולחזור להיות בני אדם. 
מיקי לוי:

אתה לא תעביר לי את החוק אם אני אביא אותו?
היו"ר ניסן סלומינסקי:

אני לא יודע. נראה מה כתוב בחוק. 
מאיה לדרמן:

דרך אגב, ההיקף של חוק איסור הלבנת הון בהקשר הזה, שמדבר על מזומן מ-50,000 שקלים, בעקבות אישור חוק צמצום שימוש במזומן, בעצם מצמצם את החששות שלנו. ברגע שלא יהיו פעולות במזומן, גם ההשלכה של ההסדרה הזאת תהיה פחות משמעותית. 
היו"ר ניסן סלומינסקי:

תמיד צריכים לדעת שגם אם החוק קיים, זה לא אומר שמאה אחוז מצדיעים. לכן צריך להתניע את זה. 
מאיה לדרמן:

אנחנו לא מתקנים את חוק איסור הלבנת הון. 
מיקי לוי:

אם החוק הזה היה קיים, החלפה של 350,000 דולר הייתה צצה מייד, שמישהו החליף. 
מאיה לדרמן:

יש לזה עדיין תוחלת, אבל אם אנחנו יוצאים מתוך נקודת הנחה שרוב הציבור נורמטיבי - - -
מיקי לוי:

אני איתך, למרות שיש עוד הרבה מקומות לתקוף כגון סוחרי רכב. לא חסר. 
היו"ר ניסן סלומינסקי:

אתה יכול לעבור תחום-תחום. ודאי. לאט לאט. 
מאיה לדרמן:

אנחנו נביא הצעה לוועדה. 
היו"ר ניסן סלומינסקי:

העיקר שתלחצו את האלמנטים האחרים שלא יהיה מצב כזה שאין מזומן ואין אלטרנטיבות. אז מה אנשים יעשו?
מאיה לדרמן:

אנחנו בעד פיתוח השוק הפיננסי לאמצעים שהם לא רק בנקאיים. 
היו"ר ניסן סלומינסקי:

טוב. אלעזר, תקרא את התקנות, בבקשה. 
אלעזר שטרן (ייעוץ משפטי):

"תקנות איסור הלבנת הון (דרכים ומועדים להעברת דיווח של סוחרים באבנים יקרות למאגר המידע), התשע"ח–2018.


בתוקף סמכותי לפי סעיפים 8א(ה), 32(א)(1) ו-32(ג) לחוק איסור הלבנת הון התש"ס-2000 (להלן – החוק), בהתייעצות עם השר לביטחון הפנים ועם שר הכלכלה והתעשייה, ובאישור ועדת החוק, חוק ומשפט של הכנסת, אני מתקינה תקנות אלה:
הגדרות. 
1. בתקנות אלה – 


"אחראי" – כמשמעותו בסעיף 8 לחוק;

"דיווח" – דיווח לרשות המוסמכת לפי סעיף 8א לחוק;
"דיווח משלים" – דיווח שראש הרשות המוסמכת דרש מסוחר באבנים יקרות לפי סעיף 31(ג) לחוק;

"הרשות המוסמכת" – הרשות לאיסור הלבנת הון ומימון טרור שהוקמה לפי סעיף 29(א)        לחוק; 

"מאגר מידע" – מאגר מידע שהוקם לפי סעיף 28 לחוק;
"ממונה" – כהגדרתו בסעיף 12 לחוק, למעט כמפורט בפסקה (3);
"פעולה בלתי רגילה" – עסקה באבנים יקרות שעליה חייב סוחר באבנים יקרות לדווח לרשות המוסמכת לפי סעיף 11 לצו איסור הלבנת הון (חובות זיהוי, דיווח וניהול רישומים של סוחר באבנים יקרות למניעת הלבנת הון ומימון טרור), התשע"ד-2014;
"ראש הרשות" – ראש הרשות המוסמכת. 
דרכי הדיווח. 
2. דיווח של סוחר באבנים יקרות לרשות המוסמכת ייעשה בדרך מן הדרכים המפורטות להלן או בשילוב של דרכים אלה, כולן או מקצתן:
(1) בתקשורת מחשבים;
(2) על גבי מצע אופטי (תקליטור CD-ROM) או מצע מגנטי (סרט או תקליטון);
(3) במסמך מודפס;
מבנה הדיווח. 
3. (א) סוחר באבנים יקרות ימסור דיווח, כמפורט להלן:
(1) דיווח על פעולה בלתי רגילה ייערך בנפרד, במבנה HTML (Hyper Text Markup Language) קבוע מראש; הדיווח יכלול פירוט סיבת הדיווח, לרבות תיאור הפעולה שבשלה דווח, על נסיבותיה, והגורמים הקשורים לסיבת הדיווח, אם הם ידועים לגוף המדווח; לדיווח יצורפו מסמכים הנוגעים לדיווח;
(2) דיווח משלים יימסר לפי דרישת ראש הרשות מן האחראי; הדיווח ייערך כפי שיורה ראש הרשות בכל דרישה כאמור. 
(ב) דיווח לפי תקנת משנה (א) יהיה חתום ביד האחראי; העובר הדיווח בקובץ ממוחשב, יישא הדיווח קוד מיוחד לזיהוי הסוחר באבנים יקרות. 
מועדי הדיווח. 
4. מועדי הדיווח יהיו כמפורט להלן:
(1) דיווח על פעולה בלתי רגילה יועבר לרשות המוסמכת סמוך, ככל האפשר בנסיבות העניין, לאחר עשיית הפעולה או רישומה, לפי העניין;
(2) דיווח משלים יועבר לרשות המוסמכת ככל האפשר בנסיבות העניין, לאחר המועד שהאחראי קיבל את דרישת ראש הרשות. 
מקום הגשת הדיווח. 5. (א) סוחר באבנים יקרות יגיש את הדיווח למען הרשות המוסמכת; לעניין זה, "מען" – לרבות המען לתקשורת מחשבים של הרשות המוסמכת כפי שיפרסם ראש הרשות בהוראותיו לפי תקנה 6. 


(ב) הרשות המוסמכת תאשר, לבקשת סוחר באבנים יקרות, קבלה של דיווח, שלא נעשה באמצעות תקשורת מחשבים, שנמסר במענה. 
הוראות ראש הרשות. 6. ראש הרשות, לאחר התייעצות עם הממונה, יפרסם ברשומות הוראות בדבר מתכונת הדיווח התואמת למאגר המידע של הרשות. 


(ב) הודעה על שינוי ההוראות כאמור בתקנת משנה (א), תפורסם ברשומות ובאתר האינטרנט של הרשות, זמן סביר לפני תחילת השינוי ולא פחות מ-60 ימים מיום כניסתו לתוקף של השינוי."
היו"ר ניסן סלומינסקי:

יש הערות?  אם כך, אני מעלה להצבעה את התקנות. 
הצבעה

בעד התקנות – פה אחד
נגד – אין
נמנעים – אין 

תקנות איסור הלבנת הון (דרכים ומועדים להעברת דיווח של סוחרים באבנים יקרות למאגר המידע), התשע"ח–2018, נתקבלו. 
היו"ר ניסן סלומינסקי:

התקנות אושרו פה אחד. יישר כוח, אתם מוזמנים להגיע שוב, אם תרצו. הישיבה נעולה. 
הישיבה ננעלה בשעה 15:55.

